
Arratsalde on, senideok. Ondo etorri eleizkizun 
honetara. Jainkoaren guganako errukia ospatuko dogu, 
harek bihozbarritzeko egiten deuskun deiari erantzunez. 

Horretarako, gure ohitura eta irudimen batzuk albo 
batera baztertu behar izango doguz, eta Jainkoak 
dinoskunari zabalik egon. 

Ez da gauza erreza izango, ohiturei lotuegiak 
gagozalako. Hasieratik eskatu daigun, ba, malgutasuna: ez 
gaitezala geurean zarratuta egon. 

Ez dogu geureari begira egotetik autortuko gure 
pekatua. Geure burua barik, Jainkoa jarriko dogu erdiko; eta 
berak esan deigula zer itxaroten dauan gugandik gaur eta 
hemen, eta zertan dihardugun beste aldera begira bere 
deiei jaramonik ez eginez. 

Horretarako, ba, hustu daigun gure burua; albo batera 
bota daiguzan beste ardurak, eta adi egon gaitezan 
esanetara, otoitzetara, abestietara, ezaugarrietara..., eta, 
batez ere, Jainkoak esango deuskunera bai salmoan eta 
baita ebanjelioan ere: bere Hitzean. 


Sarrera oharra 

Senideok: Garizuman zehar, eleiz alkarte lez, domeka 
bakotxean irudimen bat proposatu izan jaku (proposatzen 
jaku), gure begiak inguruaz jabetu daitezan; gure bihotza, 
inguruan sortzen diran kezketan, murgiltzeko; gure eskariek 
gure mundu txiki, estu eta ilunetik atara gaiezan, Jainkoak 
gura gaituan inguruetan agertu ahal izateko bere aurpegi 

errukitsu eta maitalea. 

Hau geure pekatuez arduratzea baino gehiago da: 
Jainkoagan jartea gure uste on osoa eta, esker onez, harek 
aurkezten deuskuzan esparruetan buru-belarri sartzea. 

Jainkoak ondo ezagutzen gaitu. Dei egiten deusku eta 
eginkizun bat jarten deusku eskura. Goazen hori ezagutzera 
eta eskertzera. 

Adiskidetu gaizala Jainkoak beragaz, ondokoagaz, beste 
gizaki guztiekaz eta Izadi osoagaz. 


SARRERA ABESTIA 


DEI EGINGO DEUST, nik entzungo 
ospez jantzi ta libratuko, 

bizi luzea nik emongo, 
salbamenera eroango. 


»Jaunari deutso begiratuko ta distiratsu egongo; 
hark aurpegia alai izango eta ez da lotsatuko. 


+ Bide zuzena, bizi_emoilea deustazu erakutsiko. 
Alaitasunez beteko nozu zeure aurrean betiko. 


Abadearen agurra 
t Aitaren eta Semearen eta Espiritu santuaren izenean 
—Amen. 


t Jaungoiko gure Aitaren eta Jesu Kristo gure Jaunaren 
grazia eta bakea zuekin. 

—Bedeinkatua Jaungoikoa, Jesu Kristo gure Jaunaren 
Aita. 


Otoitza 
Zugaz adiskidetuak gura gaituzu, 
ona, errukitsua eta maitalea zaitugun Jainkoa. 
Besteen ardura barik, edo gitxigaz, 
kontsumokerian eta atseginkerian ibiliz, 
haserreak sortzen eta inguruak hondatzen 
dihardugunok, Jauna, 
bilatu daigula zeure antzeko izatean 
gure atsegin guztien iturria, eskatzen deutsugu. 
Jesu Kristo gure Jaunaren bitartez. 
—Amen. 


Erantzun salmoa 

Umetan, txarkeriak egiteak poztu egiten ginduzan, 
gurasoek eta nagusiek haserre egiten baeuskuen ere. 
Nagusitan ere zelango atsegina hartzen dogun txarkerietan, 
besteenik onartu ez arren, gure sakonean ontasuna gura 
izanik. Zergaitik lotsatzen gaitu on egiteak? 

Salmo honegaz otoitz eginez, aintzat hartu daigun 
zintzoaren izatea: frutu emoilea da. 


R/. JAUNAREN LEGEAN DOT ATSEGINA 


Zorionekoa gaiztoen aholkuari jarraitzen ez deutsana, 
pekatarien bidean ez dabilena, 

ezta lotsabakoen batzarrean jesartzen be; 

Jaunaren legean atsegin dauana baino, 

haren legea gau eta egun hausnartzen dauana. R/. 


Ur-ertzean landaturiko zuhaitzaren antzekoa da: 
emoten dau bere sasoian frutua, 

eta ez jako orririk igartzen; 
egiten dauan guztiak ondo deutso urteten. R/. 


Ez holan gaiztoak, ez holan, 

haizeak daroan lastoaren antzekoak dira. 
Jaunak zaintzen dau zintzoen bidea; 
gaiztoena, barriz, galdu egiten da. R/. 


Ebanjelioa (Lk 16, 19-31) 

Ebanjelioan Jesusek fariseuei zuzentzen deutsen 
parabola honetan buru-belarri sartu gaitezan, zertara egiten 
deuskun dei ulertzeko eta adiskidetza bidean jarteko. 

Egin deiogun harrerea Jauna goralduz, zutunik. 


R/. AINTZA, JESUS ZURI BETI 
ZEU ZARA GURE ARGI. 


IR Jesu Kristoren Ebanjelioa San Lukasen liburutik 

Aldi haretan, honan berba egin eutsen Jesusek 
fariseuei: «Bazan gizon aberats bat, purpuraz eta lino 
finez jantzi eta egunero jai ederrak egiten zituana. Lazaro 
izeneko eskekoa, ostera, aberatsaren etxe-aurrean 
etxunda egoten zan, zauriz josita; gogotsu jango eukean 
aberatsaren mahaitik jausten zana. Txakurrek eurek be 
etorri eta zauriak miazkatzen eutsoezan. 

Horretan, hil zan eskekoa, eta aingeruek Abrahamen 
altzora eroan eben. Hil zan aberatsa be, eta lurperatu 
eben. Hilen Egoitzan oinazetan egoala, begiak jaso eta 
Abraham ikusi eban urrutian eta Lazaro haren altzoan, 
eta deadarka esan eban: “Aita Abraham, erruki zakidaz! 

Bialdu egizu Lazaro atzamar ertza uretan busti eta niri 
mihina freskatzera, ze, oinaze gorritan nago sugar 
honeetan”. 

Baina Abrahamek erantzun eutson: “Seme, gogoratu 
egizu zuk zeuk zorion ugari izan zenduala bizitzan, 
Lazarok, barriz, zorigatxak; horregaitik, orain harek 
atsegina aurkitu dau, eta zuk oinazeak. Gainera, gure eta 
zuen artean leza handia dago, eta nahita be ezin da inor 
hemendik zuengana igaro, ezta hortik gugana be”. 

Aberatsak barriro: “Orduan, aita Abraham, bialdu 
egizu, mesedez, Lazaro gure aitaren etxera, bost anaia 
baditut-eta; jarri dagizala jakinaren gainean, eurak be 
oinaze-leku honetara etorri ez daitezan”. Abrahamek 
erantzun eutson: “Han ditue Moises eta profetak; entzun 
deieela”. 

Harek ostera be: “Ez, aita Abraham; hildakoren bat 
joango balitxake, bihotz-barrituko litzatekez”. 

Baina Abrahamek erantzun eutson: “Moisesi eta 
profetei entzuten ez badeutsie, ez dabe sinistuko ezta 
hildako bat biztuta be”». 


Jaunak esana. 


Hausnarketa / Aztertze-lana 


Otoitzaren eta ebanjelioaren haritik, bilatu daigun zerk 


gaukazan Jainkoaren adiskidetasunetik bereizita, edo zerk 
aldentzen gaituan adiskidetasun horretatik guk halan uste 
ez badogu ere. 


O Azpimarratu daigun, lehenengo ta behin, ebanjelioko 


aberatsa ez dagoala zigor-sugarretan ezer txarrik egin 
daualako, bere mahaikadak eta luxuzko janzkerea ez-ikusia 

edo ez arduratzea izan diralako baino. 
Hemendixik begiratuko deutsagu, ba, gure bizikereari, 
ea zertan bizi garan ez-ikusian eta arduragabekerian. 


1 BAKEA izan dogu Garizumako lehen domekako gaia. 

Gure inguruan, Ukrainan, Palestinan... eta beste 
berrogei lurraldetan ere gerran diharduela jakinik, sentitu 
dogu horreen ardura izpiren bat badogula? Eragin deusku 
zeozertara hori jakiteak? 

Ezin dogu mundua aldatu edo baketu. Baina, sarriegitan 
ez doguz ereiten geure inguruetan haserrea, zatiketak eta 
"gerrak"? 

* Bururatu eta bihotzeratu daiguzan egoerok, 
damutasunez jarteko Jaunaren aurrean. 

pi 

V/. Erruki, Jauna. R/ Pekatu egin dogu-ta. 

2 ETORKINAK aitatzen genduzan bigarren domekan. 

Guk Mediterraneo Itsasoan galtzen diranak somatzen 
doguz. Baina beste leku askotan dira hilak, akabatuak, 
baztertuak, gitxietsiak edo esplotatuak... bizitza hobe baten 
bila urten daben asko eta asko. 

Ogia kentzera jatorkuzala uste dauanik ere badago. 
Gure erosotasuna apurtzen deuskuela uste dogu? 
Badaezpadakoak balira lez begiratzen deutsegu? 

Ze eragin dauka arazo horretan gure hain ondo bizi 
izateak eta gure kontsumo mailak? 

* Bururatu eta bihotzeratu daiguzan egoerok, 
damutasunez jarteko Jaunaren aurrean. 

du 

V/. Erruki, Jauna. R/ Pekatu egin dogu-ta. 


3 HITZA izan dogu hirugarren domekako gaia. 

Jainkoaren Hitza aintzat hartzen dogula esaten dogu, 
eta eleizkizunetan goraltzen. Baina zenbat bakarkako 
denpora emoten deutsagu Hitza irakurteari, hausnartzeari, 
haregaz otoitz egiteari? Zenbat atxakia jarten dogun ez 
egiten jarraitzeko! Zelango ez-ikusia egiten deutsagun 
harenganako zaletasunik sartu ez deuskuelako. Baina ez 
dogu eskatzen irakaspenik; edo, emon gura deuskuenei, 
entzun-gor egiten deutsegu. 

* Bururatu eta bihotzeratu daiguzan egoerok, 
damutasunez jarteko Jaunaren aurrean. 

ga 

V/. Erruki, Jauna. R/ Pekatu egin dogu-ta. 


4 BATZARRA izan da laugarren domekako gaia. 

Hementxe bai daukagula hutsune handi bat! Bai: 
alkartasunera egiten jaku dei eta alkarregaz gagozala uste 
dogu, eta alkartuta... Baina egia beste gauzarik da: bakotxa 
berera gagozala emoten dogu, bakotxak bere lekua eukiz, 
bereaz baino ez arduratuz, eta egiten diran deiei edo 
eskeintzei jaramonik ez eginez. 

Ez dogu ikusten geure burua alkarteari lotuta, haren 
esanetara eta zerbitzuan, eta, beste alkarteekaz Eleiza 
bakarra garala Gotzaina buru dogula. 

Horrela, ez gara ezaugarri eta deigarri. Alkarte 
abegikor izatera bultzatzen gaitue... Baina ez-entzun egiten 
dogu, geure ez-jakina jarriz atxaki lez. Lasai eta eroso gagoz 
geure ohituretan eta taupadetan. Eta haserrea ere agertzen 
dogu egoera horretatik urten daigula eskatzen jakunean. 

* Bururatu eta bihotzeratu daiguzan egoerok, 
damutasunez jarteko Jaunaren aurrean. 

8 


u: 
V/. Erruki, Jauna. R/ Pekatu egin dogu-ta. 


5 Bostgarren gaia behartsuak izan da. 

Egia esan, behartsuak une oro daukaguz gogoan, 
batez ere herri otoitzean (eskarietan) eta diru-batzeetan 
ere. Eta esku zabalak garala esan daiteke. Baina... 

Zenbateraino autortzen dogu besteen pobreziaren 
eragile (eta errudun) geu garala, hain ondo bizi garalako, 
kontsumo izugarrian, guztion arteko lotureari lekurik emon 
barik...? 

Pobreziaren aurkako ekintzaren batera deituko 
baleuskue ez geuke astirik edo erarik aurkituko... Geure 
erosokeriaren altzoan etxunda bizi gara. 

* Bururatu eta bihotzeratu daiguzan egoerok, 
damutasunez jarteko Jaunaren aurrean. 

ekt 

V/. Erruki, Jauna. R/ Pekatu egin dogu-ta. 


Damutasunerako deia 

Hartu daigun gogoan Jesusek aurkeztu deuskun 
parabolea. 

Aberatsaren ateetan zauriz josita dagoan behartsua 
izenduna da: Lazaro. Jesusentzat inportantea da behartsua. 
Aberatsak ez dauka izenik, eta Jesusek salatu egiten ditu 
haren mahaikadak eta luxuzko bizitza eta oharkabekeria: 
bere ateetan dagoana ere ez dau ikusten; txakurrak 
jatorkoz lagun, zauriak miazkatzera. 

Halan ere, oinaze gorritan dagoala, Jainkoak seme 
dinotso aberatsari. Ez dau bere izantasuna galdu. 

Izan daiguzan gogoan koadro biok: 

—gure bizikeran lehentasuna izan behar dabe 
behartsuek, eta 

—horrek ez gaitu eroan behar aberatsak eta ahaltsuak 
mespresatzera; hareik ere Jainkoaren seme-alaba dira 


Espirituaren zirrara somau daigun, ba, eta agertu 
daigun abadearen aurrean gure damua eta Jainkoagaz 
adiskidetzeko gogoa. Haren aurrean, BARRITU NAIZU, 
JAUNA esango dogu. 


bitartean doinua edo abestiren bat: 


Zure aurpegi bila gabiltza gu, Jauna; 
Zu zaitugu argi eta salbamen, 
Zu, Jauna, biziaren babes. 


Uste on izan Jaunagan eta izan gizon, 
jaso bihotza eta Jaunagan sendo egon. 
Zelan dan aita bere umeentzat bihozbera, 
halantxe da Jauna fededunentzat onbera. 


ASKAPEN OTOITZA 
Jainko Aita errukitsuak, 
bere Semearen heriotza eta biztuereaz 
mundua beragaz baketu ebanak 
eta, pekatuen parkamenerako, 
Espiritu santua isuri euskunak, 
emon deizuela, Eleizearen bitartez, 
parkamena eta bakea. 
Eta neuk parkatzen deutsuedaz zuen pekatuak 
Aitaren eta ł Semaren eta Espiritu santuaren izenean. 


—Amen. 
10 


Herri otoitza 
Alkartasun giroan zuzendu deioguzan eskariak Jainkoari 
berak erakutsi deuskuzan egoerei erantzun ahal izateko: 


—Eleizearen alde: aberaskeria, luxu eta agintekeriak 
baztertuz, pobreentzat leku egin daian bere agerkera 
guztietan, egin daigun otoitz. 


R/. Agertu guri, Jauna, zure errukia 


—Kristau alkarteen alde: alkarte kontzientzia hartu 
daien, eta Jainkoaren Hitzak argitu eta adoreturik, abegikor 
agertu daitezan, egin daigun otoitz. 


—lzadiaren eta Gizarte solidarioago baten alde 
diharduenek eskuzabaltasunez eta errukiz jokatu daien, 
Jainkoaren aurpegia erakutsiz, egin daigun otoitz. 


—Jainkoagazko adiskidetza ospatu dogunok alkarregaz 
adiskidetasunean bizi izan gaitezan, kontsumoa murriztuz 
eta ingurumena errespetatuz, egin daigun otoitz. 

Eskari guztiok, eta bihotzean daukaguzanak ere, Jesusek 
irakatsitako otoitzagaz aurkeztu deioguzan Jainko Aitari: 


GURE AITA ZERUETAN ZARANA... 


Bakotxaren damu-nekea 
Unetxo baten, ikus daigun zelan bizitzaratu geiken 
—Bakegileak izatea, 

—Etorkinei harrera egitea, 

—Jainkoaren Hitza sarriago erabiltea, 

—Alkartea bizkortzea eta 

—Kontsumoa gitxituz, pobreekaz solidarioagoak izatea. 
Jainkoak emoten deuskun zeregina da... 


JESUSEN BEGIRADA (MILA KOLORE DANTZAN...) 


“Holan egin da beti”, 
alde batera itxi, 
aldaketa ez uko: 

Eliza barri, danok lekuko. 


Begirada zelan dan adi 

Jesusi begira bizi 

harrera ona gure alkartetan 
mila kolore dantzan bihotzetan. 


Gaixo zein pekatari 

baztertuta, danari 

guztiok alkar josi 

mundua jagon: hor «Laudato si». 


Baltzak eta zuriak 

herri txiki, uriak, 

erdaldun zein euskaldun 
mila kolore danok fededun. 


Onespena 
t Jauna zuekin. 

—Eta zure espirituarekin 

t Jainkoak adiskidetu eta adoretu egin zaitue. Zoaze 
Jaunaren bakean. 

—Eskerrak Jainkoari. 

